**Trepte spre pământ**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

o mansardă aproape de cer

prinsă în pânza unui păianjen auriu

de atâtea ori am căutat evadarea

am dorit-o

dar n-am avut curajul nebunesc de a pleca

pe ziduri a înflorit bezna

însă eu n-am văzut decât cerul

în colțul drept al tavanului pata aceea murdară

e marea în fierbere străbătută de Ulisse

în celălalt se luptă demonii mei

atâția ani am stat în capcana aceasta

munții nu se privesc de sus

freamătul vieții se stinge pe caldarâmul vechi

neted de atâta vuiet

tăcere

aici prezentul miroase a mucegai cuibărit în oase

în lemn în cărți

deschide ușa și pleacă

cunoaște umilința de a fi mic

iluzia înaltului nu te salvează de ceea ce ești

adina v.

9.04.2019